Tembisa-hospitaal erken oorbevolking‘n Skermskoot van die plasing op sosiale media. Die Tembisa-hospitaal in Gauteng het Donderdag bevestig dat ernstige siek pasiënte toegelaat word ondanks sale wat hul volle kapasiteit bereik het weens die hoë aanvraag na gesondheidsorgdienste in Tembisa en omliggende gebiede. Dié hospitaal loop veral oor van swanger pasiënte aangesien hulle nie weggewys kan word nie. Woedende sosialemediagebruikers het uitgevaar nadat foto’s van oorbevolking by die hospitaal aan die lig gekom het. Die foto’s is oënskynlik deur verpleegsters uit frustrasie op sosiale media geplaas. Die foto’s wys ŉ oorvol kraamsaal waar personeel in ŉ stadium na 192 pasiënte moes omsien in die saal wat geskik is vir slegs 51 pasiënte. Die hospitaal het sedertdien in ŉ verklaring erken dat om meer pasiënte te akkommodeer as wat die fasiliteit kan hanteer nie ideaal is nie, maar het in dieselfde asem gesê dat die toename in siekes dit egter onvermydelik gemaak het. Die hospitaal het gesê die situasie is vererger deur die gebrek aan ander hospitale in die omgewing waarna pasiënte verwys kan word. Luidens die verklaring is van die inligting op sosiale media egter misleidend. “Eerstens was die saal veronderstel om vier vroedvroue te hê, maar omdat een van die vroedvroue siek was, was daar slegs drie aan diens en nie twee soos in die plasing vermeld nie. Daarbenewens was daar drie ingeskrewe verpleegsters en een operasionele bestuurder. Daar was altesaam sewe personeellede [aan diens] in die saal. “Tweedens het die saal 80 swanger pasiënte gehad, nie 96 soos beweer word nie. Die hospitaal bedien ‘n bevolking van 1,2 miljoen mense en meer as 1400 babas word per maand daar gebore. Dit beteken dat die tweede meeste aantal babas in die land daar gebore word,” lui die verklaring. Die hospitaal het ŉ beroep op die gemeenskap gedoen om van gesondheidsentrums en klinieke naby aan hul huise gebruik te maak indien moontlik sodat die hospitaal sy hulpbronne aan meer ernstige pasiënte kan toewy.